«Real» yarimhimoyachisi Isko Yevropa chempionlar ligasining 1/2 final «Atletiko»ga qarshi uchrashuvida (1:2) gol kiritishga muvaffaq bo‘ldi. Natijada, Qirollik klubi barcha musobaqalarni qo‘shib hisoblaganda ketma-ket 61-uchrashuvda gol kiritishning uddasidan chiqdi. Jamoa so‘nggi marta o‘tgan yilning aprelida YeChL doirasida «Manchester Siti»ga qarshi dastlabki uchrashuvda (0:0) gol kirita olmagandi. «Real» bu natijasi orqali Yevropaning kuchli beshlik chempionatlari ishtirokchilari orasida «Bavariya» qayd etgan natijani takrorladi. Myunxen klubi 2013 yilning martidan boshlab, 2014 yilning apreliga qadar ketma-ket 61 uchrashuvda muntazam gol kiritishning uddasidan chiqqandi.